Diari Oficial de la Generalitat Valenciana


Sumari del DOGV 4674, del 21-01-2004 (2004/382)

ORDE de 16 de gener de 2004, de la Conselleria d'Agricultura, Pesca i Alimentació, per la qual es regula la utilització per a l'alimentació animal en estat fresc dels productes retirats del mercat en el marc del règim comunitari de les intervencions en el sector de les fruites i hortalisses.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2004/01/16/(1)/dof/vci/html**

### Dades del document

Número de DOGV
:   4674

Data del DOGV
:   21-01-2004

Secció del DOGV
:   I. DISPOSICIONS GENERALS

Número del document
:   2004/382


Data del document
:   16-01-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * aliment per al bestiar
    * legislació
    * producte agrícola
    * agricultor

ORDE de 16 de gener de 2004, de la Conselleria d'Agricultura, Pesca i Alimentació, per la qual es regula la utilització per a l'alimentació animal en estat fresc dels productes retirats del mercat en el marc del règim comunitari de les intervencions en el sector de les fruites i hortalisses. [2004/X382]
  
El Reglament 2200/1996, del Consell de 28 d'octubre de 1996, pel qual s'establix l'organització comuna de mercats en el sector de les fruites i hortalisses, en el seu títol IV regula el règim de les intervencions, possibilitant la no posada en venda per les organitzacions de productors o les seues associacions, de determinades quantitats de productes. Segons el que disposa l'article 30, del citat Reglament, els productes retirats del mercat que hagen quedat sense vendre podran tindre com a destinació, entre altres, la seua utilització per a l'alimentació animal en estat fresc.
  
El mencionat Reglament va ser desenrotllat pel Reglament 659/1997, de la Comissió, en allò que respecta al règim de les intervencions en el sector de les fruites i hortalisses, regulant el control i les sancions de les diferents modalitats de colocació dels productes retirats.
  
Esta orde es dicta a fi de garantir la destinació final dels productes retirats i evitar que tornen als circuits comercials habituals, així com a fi de garantir que les operacions de retirada de productes destinats a l'alimentació animal siguen compatibles amb el respecte al medi ambient.
  
Per tot l'anteriorment exposat, fent ús de les competències que tinc atribuïdes i a proposta del director general de Producció i Comercialització Agrària
  
ORDENE
  
Article 1. Objecte i àmbit d'aplicació
  
1. La present orde té com a objecte regular, en l'àmbit de la Comunitat Valenciana, les condicions que han de complir les organitzacions de productors i els ramaders o assimilats, en el subministrament i la utilització dels productes hortofructícoles retirats del mercat amb destinació a l'alimentació animal en estat fresc, en el marc del règim de les intervencions en el sector de les fruites i hortalisses del Reglament 2200/1996, del Consell de 28 d'octubre de 1996, pel qual s'establix l'organització comuna de mercats en el sector de les fruites i hortalisses.
  
2. Els productes inclosos en l'àmbit d'aplicació d'esta orde són els relacionats en l'article 1.2 del citat Reglament.
  
Article 2. Autoritzacions als ramaders o assimilats
  
1. Els ramaders que desitgen beneficiar-se del subministrament dels productes retirats en intervenció, per a l'alimentació dels seus animals en estat fresc, hauran de presentar una sol·licitud davant les direccions territorials corresponents de la Conselleria d'Agricultura, Pesca i Alimentació. S'assimilaran a estos ramaders els parcs zoològics, els titulars de terrenys amb aprofitament cinegètic i la resta d'empreses que disposen de bestiar que puga ser alimentat amb els dits productes.
  
2. La sol·licitud haurà d'acompanyar-se de la cartilla ramadera actualitzada, si escau, i del compromís entre el ramader o assimilat i l'organització de productors o organitzacions de productors que li subministrarà els productes en les condicions establertes en la present Orde, on queden acreditats els drets i les obligacions de cadascuna de les parts.
  
3. En la sol·licitud caldrà fer constar els següents aspectes:
  
a) Ubicació geogràfica de l'explotació ramadera o assimilada.
  
b) Lloc on es realitzaran, si escau, la recepció i el depòsit del producte subministrat, detallant-ne les dades cadastrals.
  
c) Descripció del tractament a què es sotmetran els productes per a la seua inutilització per a destinacions diferents de l'alimentació animal.
  
Acreditació de disposar de les autoritzacions sectorials emeses per les respectives administracions públiques, quan estes resulten necessàries.
  
4. La autorització del subministrament sol·licitat es concedirá pel director territorial competent de la Conselleria de Agricultura, Pesca i Alimentació.
  
Article 3. Quantitats màximes que es podran subministrar
  
Les quantitats màximes de producte retirat que podran ser subministrades als ramaders o assimilats amb destinació a l'alimentació animal en estat fresc seran les següents, en funció de l'espècie animal de què es tracte:
  
a) Bestiar boví; 30 quilograms per cap i dia.
  
b) Bestiar oví, cabrum, remugants salvatges i senglars; 15 quilograms per cap i dia.
  
c) Aus de corral i caça menor; 1 quilogram per cap i dia.
  
Article 4. Mètodes autoritzats de tractament dels productes retirats
  
Amb l'objecte de garantir la destinació final dels productes retirats i evitar que tornen als circuits comercials habituals, es consideraran com a mètodes vàlids d'inutilització per a destinacions diferents a l'alimentació animal, els següents:
  
1. Si el producte retirat passa directament a un emmagatzematge per mitjà d'ensitjament o un altre mètode semblant, el ramader o assimilat haurà de procedir a desnaturalitzar el producte, bé en origen o en destinació, abans del seu emmagatzematge. La desnaturalització es portarà a terme per mitjà de la utilització de colorant, l'ús del qual estiga autoritzat per a consum alimentari, en les dosis i concentracions assenyalades en les seues prescripcions tècniques.
  
2. En el cas que el producte retirat s'aboque sobre el terreny, caldrà tindre en compte els següents límits:
  
2.1 En el sòl de superfície de material no filtrable:
  
a) Si el producte ve tintat d'origen, en les condicions assenyalades en l'apartat 1, el producte s'escamparà sobre el terreny no podent aconseguir una altura superior a 70 centímetres.
  
b) Si el producte no ve tintat d'origen haurà de desnaturalitzar-se per mitjà de destrucció in situ, no podent aconseguir una vegada escampat pel terreny una altura superior als 40 centímetres.
  
2.2 En terrenys que per naturalesa dificulten la filtració:
  
a) Si el producte ve tintat d'origen, en les condicions assenyalades en l'apartat 1, el producte s'escamparà sobre el terreny no podent aconseguir una altura superior a 40 centímetres.
  
b) Si el producte no ve tintat d'origen haurà de desnaturalitzar-se per mitjà de destrucció in situ no podent aconseguir una vegada escampat pel terreny una altura superior als 30 centímetres.
  
2.3 En terrenys que per la seua naturalesa faciliten la filtració:
  
a) Si el producte ve tintat d'origen, en les condicions assenyalades en l'apartat 1, el producte s'escamparà sobre el terreny no podent aconseguir una altura superior a 30 centímetres.
  
b) Si el producte no ve tintat d'origen haurà de desnaturalitzar-se per mitjà de destrucció in situ, no podent aconseguir una vegada escampat pel terreny una altura superior als 20 centímetres.
  
Article 5. Certificats
  
Les direccions territorials de la Conselleria d'Agricultura, Pesca i Alimentació, verificaran el compliment de les prescripcions anteriorment assenyalades i emetran l'oportú certificat d'utilització i bon ús al final de cada operació de retirada autoritzada.
  
Si el producte retirat tinguera com a destinació una Comunitat Autònoma distinta, les direccions territorials de la Conselleria, corresponents al domicili de l'organització de productors, comunicaran a l'òrgan competent de la Comunitat Autònoma receptora l'enviament dels productes retirats, identificant-ne la naturalesa, el pes, la qualitat i el mitjà de transport utilitzat, sol·licitant la realització de les operacions de verificació de les condicions descrites en la present Orde, o, si escau, en les disposicions vigents a la Comunitat Autònoma de què es tracte.
  
DISPOSICIONS FINALS
  
Primera
  
El director general de Producció i Comercialització Agrària dictarà les disposicions necessàries per a l'aplicació d'allò disposat en la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 16 de gener de 2004
  
La consellera d'Agricultura, Pesca i Alimentació,


Còpia Permalink ELI